אייל שני

חייו ועבודתו

את דרכו המקצועית החל במסעדת "הקנקן" בקניון איילון.
ב-1989 קנה את פרסומו כששימש כשף וכשותף יחד עם זוגתו דאז, רחל סלם וראובן גרוס במסעדת היוקרה "אוקיינוס" בירושלים ובמשך הזמן הפך שני לבעלים העיקרי בה. המסעדה נסגרה בעקבות הסתבכות כלכלית בשנת 1999, לאחר עשור של פעילות.
ב-1999 פתח מסעדה בשם זהה בהרצליה כשהמשקיעים היו רחל סלם ודב גולדשטיין אולם גם מסעדה זו נסגרה חודשים אחדים לאחר מכן.
בשנת 2004 הגיש ביחד עם הבמאי שחר סגל את התוכנית "אוכל למחשבה", ששודרה בערוץ 8, שנסובה סביב נושאים כמו משפחה, זוגיות, נטייה מינית, ילדים ועוד. שני נהג לבשל בה בהשראת אנשים שפגש במהלך התוכנית ולתאר לסגל את הקשר הפילוסופי שמצא בין המנות לנושא התוכנית.
בפברואר 2008 פתח את מסעדת "סלון" בתל אביב.
עד 2009 היה בעל טור קולינרי בעיתון "הארץ" יחד עם בת-זוגו מירי חנוך וב-2009 החל להופיע לצידה בסדרה הדוקומנטרית מחוברות שהופקה עבור HOT (עונה 1). באותה שנה פתח מסעדה נוספת בשם "צפון אברקסס", ביחד עם שחר סגל.
בשנת 2010 עלתה בערוץ 8 הסדרה הדוקומנטרית "איפה האוכל?" בהגשתו של שני. כל אחד מפרקי הסדרה מוקדש למרכיב אוכל אחר, אשר שני חוקר את מקורו, אופן הכנתו ועוד.
מאוחר יותר באותה שנה הופיע כאחד השופטים בגרסה הישראלית של תוכנית הריאליטי "מאסטר שף" בערוץ 2. "איפה האוכל?" המשיכה לעונה נוספת אשר עלתה ב-2012 ו"מאסטר שף" הפכה להצלחה טלוויזיונית והמשיכה גם היא לעונות נוספות.
בינואר 2011 פתח ביחד עם שחר סגל את הסניף הראשון של "מזנון" באבן גבירול בת״א, בה מוכרים מנות מתפריטי מסעדותיו האחרות בתוך פיתה.
בנובמבר 2012 פתח ביחד עם "קבוצת התדר" ועם שחר סגל את "פורט סעיד", בר-מסעדה ברחוב הר סיני בתל אביב.
בתחילת 2012 צילם שני ביחד עם שחר סגל סדרת רשת. בכל פרק מבשל הזוג משהו שונה, מחביתה ועד ל"עלי תרד נמסים אל תוך עצמם". הפרקים צולמו ונערכו על ידי החברים של השניים ושודרו רק ביוטיוב.
באוגוסט 2013 פתח סניף נוסף של "מזנון" ברחוב המלך ג'ורג' בתל אביב.
באוקטובר 2013 פתח את הסניף הראשון של "מזנון" בפריז.
בנובמבר 2013 העלה שני לחשבון האינסטגרם שלו תמונה פרובוקטיבית שבה הוא מציג לראווה את פינו, כאשר הוא מטיל שתן אל תוך אסלת השירותים. תמונה זו זכתה לאלפי תגובות שליליות נגדו וביקורת תקשורתית רחבה בישראל. מספר שעות לאחר פרסומה, הסיר שני את התמונה מהרשת וכשבוע לאחר מכן נמצא מכתב אשר כתב לעובדיו במסעדות ובו הביע צער רב ואמר כי לא ראה שאיבר מינו מופיע בתמונה וכי זו טעות מביכה.
לאחרונה, פתח את מסעדת "רומנו", בבית רומנו שבדרום תל אביב. מסעדה זו דומה בסגנונה ל"פורט סעיד".
כיום משמש שני כשף וכיועץ קולינרי למסעדות וכשף אורח לאירועים פרטיים, ואף מככב בתוכניות בישול.
בשנת 2017 זכה בתואר "השף הטוב ביותר" בטקס פרסי האוכל של מגזין "טיים אאוט תל אביב".
בשנת 2018 נבחרה מנת הבייבי כרובית שלו למנה הטובה של השנה, על ידי המגזין הנחשב Food & Wine.

תביעות כלכליות ופשיטת רגל

תחילת הסתבכותו הכלכלית של שני החלה ב-1999, עם סגירת שני סניפי מסעדת "אוקיינוס", בירושלים ולאחר מכן בהרצליה.
בשנת 2003, בעקבות סגירת המסעדות, ביקשה זוגתו ושותפתו לעסקים לשעבר של שני, רחל סלם, מבית המשפט להכיר בה כפושטת רגל עקב התחייבויות כלכליות בסך של 6.64 מיליון ש"ח. בהמשך אותה שנה, ניתן צו לכינוס נכסיו של שני לטובת בנק הפועלים.
בשנת 2004 ביקש בנק הפועלים למנות מנהל מיוחד לתיק שני.
בשנת 2011 הוכרז שני כפושט רגל, ונקבע הסדר לפיו יחזיר לנושיו סכום של 1.45 מיליון ש"ח, המהווים כ-35% מסך חובותיו. בנוסף קבעה השופטת ורדה אלשיך בעניינו כי שני ייאלץ לוותר על מחצית מהכנסותיו מתחום המדיה בשנתיים שלאחר המשפט. שני ערער על פסיקה זו לבית המשפט העליון. בינתיים קבעה השופטת כי עליו לשלם לקופת הנושים תשלום חודשי של 25,000 ש״ח, זאת מעבר להכנסותיו מהשתתפותו במדיה, אשר הועברו במלואן לקופת הנושים.
בדצמבר 2012, בעקבות עיכובים בתשלומים החודשיים שנקבעו לשני, קבעה השופטת ורדה אלשיך שעל שני לשלם מיידית 189,000 ש"ח לקופת פשיטת הרגל, אחרת ייכלא ל-45 ימים. חבריו של שני עזרו לו לגייס את הכסף, ובסופו של דבר הוא לא נכלא. בתחילת 2013 החליט בית המשפט העליון כי עליו להחזיר את מלוא החוב בסך 4 מיליון שקל. ואכן כך היה: בחודש אפריל 2013 סיים שני לשלם את חובותיו לנושים במלואם על ידי הלוואה שקיבל מחבר, ובכך סיים את פרשת פשיטת הרגל.